b'\n_START_ARTICLE_\nBalansinis dviratukas\n_START_SECTION_\nVa\xc5\xbeiavimo pagrindai\n_START_PARAGRAPH_\nVis\xc5\xb3 pirma, ried\xc4\x97damas vaikas vis\xc4\x85 savo d\xc4\x97mes\xc4\xaf sutelkia \xc4\xaf lygsvaros laikym\xc4\x85, o ne \xc4\xaf pedal\xc5\xb3 mynim\xc4\x85\xc2\xa0\xe2\x80\x93 taip u\xc5\xbetikrinama didesn\xc4\x97 tikimyb\xc4\x97, kad jis nenuvirs ir i\xc5\xa1moks va\xc5\xbeiuoti dvira\xc4\x8diu be a\xc5\xa1ar\xc5\xb3. Vaikai stumia \xc5\xa1iuos dviratukus \xc4\xaf priek\xc4\xaf savomis kojomis, tokiu b\xc5\xabdu ne tik i\xc5\xa1moksta valdyti dvirat\xc4\xaf, bet ir lavina klubo s\xc4\x85narius, stiprina koj\xc5\xb3 raumenis. Prad\xc5\xbeioje vaikas gali papras\xc4\x8diausiai stumdyti dviratuk\xc4\x85 vaik\xc5\xa1\xc4\x8diojant atsistojus tarp s\xc4\x97dyn\xc4\x97s ir dvira\xc4\x8dio r\xc4\x97mo, v\xc4\x97liau stumdyti dviratuk\xc4\x85 pilnai atsis\xc4\x97dus ant s\xc4\x97dyn\xc4\x97s ir kojomis spiriantis pirmyn. Galiausiai, \xc4\xafgavus daugiau pasitik\xc4\x97jimo ir \xc4\xafg\xc5\xabd\xc5\xbei\xc5\xb3 b\xc4\x97gti \xc5\xa1iuo dviratuku, vaikas laisvai balansuos tik ant dviej\xc5\xb3 dvira\xc4\x8dio rat\xc5\xb3, kojas pilnai pak\xc4\x97l\xc4\x99s nuo \xc5\xbeem\xc4\x97s bei besispirdamas jomis \xc4\xaf priek\xc4\xaf. Kad funkcionuot\xc5\xb3 tinkamai, balansiniai dviratukai \xc4\xafprastai b\xc5\xabna ma\xc5\xbeo dyd\xc5\xbeio, kad atsis\xc4\x97d\xc4\x99s vaikas ant s\xc4\x97dyn\xc4\x97s savo p\xc4\x97domis gal\xc4\x97t\xc5\xb3 pilnai siekti \xc5\xbeem\xc4\x97s pavir\xc5\xa1i\xc5\xb3.\n_START_SECTION_\nIstorija\n_START_PARAGRAPH_\nPirmasis balansinis dviratis buvo angl\xc5\xb3 kalba pavadintas Dandy horse arba Velocipede. Jo i\xc5\xa1rad\xc4\x97jas\xc2\xa0\xe2\x80\x93 vokietis Karl Drais. Tai viena pirm\xc5\xb3j\xc5\xb3 dviej\xc5\xb3 rat\xc5\xb3 transporto priemon\xc4\x97s be pedal\xc5\xb3 forma. Pirmoji kelion\xc4\x97 \xc5\xa1iuo dvira\xc4\x8diu \xc4\xafvyko 1817\xc2\xa0m. bir\xc5\xbeelio 12 d. nuo Manheimo iki Reinau. \xc5\xa0is \xc4\xafregistruotas dviej\xc5\xb3 rat\xc5\xb3 principas yra prad\xc5\xbei\xc5\xb3 prad\xc5\xbeia dvira\xc4\x8diui ir motociklui atsirasti.\n_START_SECTION_\nModeliai\n_START_PARAGRAPH_\nNe taip seniai balansiniai dviratukai atgim\xc4\x97 i\xc5\xa1 naujo su nauja koncepcija, pritaikyta vaikams, kad b9t\xc5\xab ugdomi va\xc5\xbeiavimo dvira\xc4\x8diu \xc4\xafg\xc5\xabd\xc5\xbeiai, laikant pusiausvyr\xc4\x85 ir balans\xc4\x85. Naujos kartos balansiniai dviratukai sukurti, siekiant su laiku pakeisti tradicinius triratukus ir dviratukus su papildomais ratukais. Balansiniai dviratukai gaminami i\xc5\xa1 med\xc5\xbeio ir metalo. J\xc5\xb3 gretas 2011\xc2\xa0m. papild\xc4\x97 balansiniai dviratukai, pagaminti i\xc5\xa1 kompozicini\xc5\xb3 med\xc5\xbeiag\xc5\xb3, t. y. i\xc5\xa1 poliamido ir stiklo pluo\xc5\xa1to junginio (angl. GFR\xc2\xa0\xe2\x80\x93 glass fibre reinforced), d\xc4\x97l ko tokio dviratuko r\xc4\x97mas tapo lengvesnis, atsparus vandeniui, l\xc5\xab\xc5\xbeiams ir kt.'